สินเชื่ออุ้มคนซื้อบ้านยังฮอต
แบงก์รัฐเร่งปล่อยกู้ซื้อบ้านเงื่อนไขผ่อนปรน ออมสินชี้ส่วนใหญ่กู้ซื้อหลังละ 1.5 ล้าน
27 ต.ค. 2558

แบงก์รัฐเร่งปล่อยกู้ซื้อบ้านเงื่อนไขผ่อนปรน ออมสินชี้ส่วนใหญ่กู้ซื้อหลังละ 1.5 ล้าน
นางอังคณา ปิลันธน์โอวาท ไชยมนัส กรรมการผู้จัดการธนาคารอาคารสงเคราะห์ (ธอส.) เปิดเผยถึงความคืบหน้าในการจัดทำ “มาตรการเพื่อส่งเสริมการให้สินเชื่อที่อยู่อาศัยแก่ผู้มีรายได้น้อยและปานกลาง” วงเงิน 1 หมื่นล้านบาท ว่ายังคงมีประชาชนให้ความสนใจมาติดต่อสอบถาม และแจ้งความประสงค์ยื่นคำขอกู้อย่างต่อเนื่อง โดยมีผู้สนใจประสงค์ยื่นกู้แล้ว 6,900 ราย คิดเป็นวงเงินขอยื่นกู้รวม 8,500 ล้านบาท
ทั้งนี้ หากยังมีลูกค้าประชาชนยื่นคำขอกู้ตามกรอบวงเงินครบ 1 หมื่นล้านบาทแล้ว ธอส.จะยังเปิดรับคำขอยื่นกู้ต่อไปตามปกติ เนื่องจากธนาคารจะให้วงเงินกู้แก่ลูกค้าที่มีความพร้อมในการทำนิติกรรมสัญญาเงินกู้กับ ธอส.ก่อน และหากยังมีความต้องการสูงกว่ากรอบวงเงินของมาตรการ ธอส.ก็พร้อมพิจารณาขยายวงเงิน
ด้าน นายชาติชาย พยุหนาวีชัย ผู้อำนวยการธนาคารออมสิน กล่าวว่า ขณะนี้ธนาคารอยู่ระหว่างการเร่งพิจารณาอนุมัติสินเชื่อตามคำขอกู้เงินในโครงการสินเชื่อบ้านออมสินเพื่อประชาชนวงเงิน 1 หมื่นล้านบาท ซึ่งจะใช้เวลาพิจารณาราว 4-5 วัน เพื่อเร่งปล่อยสินเชื่อให้แก่ลูกค้า โดยส่วนใหญ่คำขอกู้เงินเพื่อซื้อที่อยู่อาศัยเฉลี่ยอยู่ที่ 1.5 ล้านบาท/ราย
ทั้งนี้ ธนาคารคาดว่าวงเงินที่เตรียมไว้สำหรับโครงการดังกล่าวจะสามารถปล่อยสินเชื่อให้กับลูกค้าได้ราว 7,000 ราย หากมีความต้องการและมีลูกค้าสนใจเข้าร่วมโครงการเพิ่มเติม ธนาคารก็พร้อมจะขยายวงเงินดำเนินการให้ตามความต้องการ เนื่องจากลูกค้าสามารถขอกู้เงินเพื่อไปซื้อบ้านที่มีราคาไม่เกิน 3 ล้านบาทได้ และผู้กู้ยังสามารถนำค่าซื้อบ้านไปใช้หักลดหย่อนภาษีบุคคลธรรมได้ในอัตรา 20% ของราคาบ้านเป็นระยะเวลา 5 ปีด้วย
นอกจากนี้ คาดว่าโครงการนี้จะช่วยสนับสนุนให้ธนาคารสามารถปล่อยสินเชื่อเคหะในช่วง 3 เดือนที่เหลือของปีนี้เพิ่มขึ้น 2.0-2.5 หมื่นล้านบาท เทียบกับช่วง 9 เดือนที่ผ่านมา สามารถปล่อยสินเชื่อได้แล้ว 4.5 หมื่นล้านบาท และคาดว่าในปีนี้ธนาคารจะปล่อยสินเชื่อใหม่ด้านที่อยู่อาศัยได้ราว 7 หมื่นล้านบาท ทำให้ในปี 2558 การปล่อยสินเชื่อเคหะจะขยายตัวได้ราว 3.4 แสนล้านบาท
รายงานข่าวจากกระทรวงการคลัง เปิดเผยว่า เงื่อนไขการปล่อยสินเชื่อบ้านของ ธอส.และธนาคารออมสินใกล้เคียงกัน โดยใน 2 ปีแรก ทั้งสองธนาคารคิดอัตราดอกเบี้ยเดียวกัน แต่ในปีที่ 3 อัตราดอกเบี้ยของ ธอส.จะถูกกว่าของธนาคารออมสิน